钦定古今图书集成/明伦汇编/氏族典/第089卷 > 卢质
## 钦定古今图书集成/明伦汇编/氏族典/第089卷 > 卢质

按《五代史卢质传》：“质字子微，河南人也。父望，唐司勋
郎中。质幼聪慧，善属文，事唐为秘书郎，母忧解职。后
游太原，晋王以为河东节度掌书记。质与张承业等
定议，立庄宗为嗣。庄宗将即位，以质为大礼使，拜行
台礼部尚书。庄宗即位，欲以质为相，固辞不拜，拜太
原尹、北京留守，迁户部尚书、翰林学士。从平梁，权判”
租庸，迁兵部尚书，后为学士承旨，仍赐“论思匡佐功
臣。”天成元年，拜匡国军节度使。三年，拜兵部尚书，判
太常卿事，历镇河阳、横海。秦王从荣坐谋反诛，质以
右仆射权知河南府事。晋高祖入立，质以疾分司西
京，拜太子太保。卒，年七十有六，赠太子太师，谥曰文
忠。